Trondheim Jazzorkester

Trondheim Jazzorkester (TJO) er et orkesterprosjekt med base i Trondheim, og nært knyttet både til Midtnorsk Jazzsenter og Jazzlinja (NTNU). Orkesteret var på 1990-tallet et rent konservatorie-band (Konsen Big Band). I 2000 ble det foretatt en navneendring. Det spesielle med Trondheim Jazzorkester er at bandet har fleksibel størrelse og varierende besetning. Orkesteret arbeider på prosjektbasis, og framfører i hovedsak bestillingsverk av utvalgte komponister.

TJO har samarbeidet med norske komponister som Erlend Skomsvoll, Eirik Hegdal, Vigleik Storaas, Jon Balke, Knut Kristiansen, Geir Lysne, Terje Rypdal og Bendik Hofseth. Orkesteret har opptrådt med internasjonale solister som Chick Corea, Pat Metheny, New York Voices, Birger Sulsbrück og Joshua Redman.

I 2001 gjennomførte TJO en omfattende norgesturné med Chick Corea, et samarbeid basert på konserten ved Moldejazz 2000. Dette samarbeidet avfødte også albumutgivelsen Live in Molde, som er solgt i et antall på om lag 8000 i Norge. Samarbeidet med Corea ble tatt opp igjen i 2006, med konsert i Hilton Ballroom i New York under den årlige jazzkonferansen – IAJE – i januar samme år. Orkesteret ble invitert til Tokyo Jazz Festival 2006. TJO spilte også på Chick Coreas 70-årsfeiring jazzklubben Blue Note i New York.

I 2003 dro orkesteret på norgesturné med Pat Metheny. I denne utgaven av TJO fant man musikere som Live Maria Roggen og Ola Kvernberg, samt Steinar Nickelsen. På Moldejazz 2006 gjorde TJO et prosjekt med musikk av Eirik Hegdal og med Joshua Redman som solist, og de turnerte senhøsten 2008. Under Trondheim Kammermusikkfestival urframførte TJO bestillingsverk med saksofonist Bendik Hofseth. Trondheim Jazzorkester ble fra 2007 løftet fram som det første nasjonale «store jazzensemble» med fast statsstøtte. 

Orkesteret fikk Spellemannprisen 2014 sammen med Marius Neset for utgivelsen av Nesets verk Lion, og Spellemannprisen 2022 sammen med Gurls for albumet Oui, begge i klassen jazz. De er i tillegg blitt nominert til Spellemannprisen 2010 i klassen jazz for Triads and More (med Eirik Hegdal og Joshua Redman), til Spellemannprisen 2015 i klassen årets album for Savages (med Kristoffer Lo) og til Spellemannprisen 2021 i klassen jazz for Plastic Wave (med Ole Morten Vågan).

Utgivelser
Live in Molde (2004) – Fra Moldejazz 2001 
We Are? (2005) – Verker av Eirik Hegdal.  Vokalist Siri Gjære. 
Tribute (2006) – Live fra 25-årsjubileet for Jazzlinja (NTNU) i 2004; bestillingsverk, komponist Vigleik Storaas 
Live in Oslo, (2007) – Fra Cosmopolite med Maria Kannegaards musikk arrangert av Eirik Hegdal.
Wood and water (2008) – 24 stubber av Eirik Hegdal. Bidrag fra innleide Siri Gjære, Nils-Olav Johansen, Ståle Storløkken, Ole Morten Vågan og Tor Haugerud
Trondheim Jazz Orchestra & Kobert (2009) – Studioversjon av bestillingsverket til Moldejazz 2008. 
stems and cages (2010) – Kim Myhrs bestillingsverk for Moldejazz 2009. Bidrag fra bl.a. Sidsel Endresen, Christian Wallumrød og Ingar Zach. 
Triads and more (2010) –  Eirik Hegdal og Joshua Redman.
Morning Songs (2011) – Under ledelse av komponist og bassist Per Zanussi.
 Migrations (2011) – Bestillingsverk av Øyvind Brække til Trondheim Jazzfestival i 2009 innspilt i studio. Under ledelse av Erlend Skomsvoll.
 Sidewalk Comedy  (2013) – Prosjekt som kombinerer 1930-tallets cabaretmusikk med moderne arrangementer. Ledet av Eirik Hegdal.
 Ekko (2014) – Bestillingsverk for Jazzfest 2010. Musikken er skrevet av Elin Rosseland. Ensemblet ledes av Erlend Skomsvoll.
 Lion (2014) – Marius Nesets bestillingsverk til Moldejazz 2012
 Tree House (2014) – Duoen Albatrosh (André Roligheten og Eyolf Dale) bestillingsverk til Moldejazz 2013. Grafiker Andreas Paleologos bidro på konserten med live illustrasjoner.
 Antropocen (2017) – med Skrap
 Happy Endlings (2018) – med Ole Morten Vågan
 Trondheim Jazz Orchestra with Sofia Jernberg & Olav Luksengård Mjelva (2019) – med Sofia Jernberg & Olav Luksengård Mjelva
 Live (2020). The MaXx og Trondheim Jazzorkester
 Plastic Wave (2021) – med Ole Morten Vågan
 Om du reser mycket (2021) – med Johan Lindvall
 Oui (Grappa, 2022) – med Gurls

Referanser

Eksterne lenker 
 
 
 Trondheim Jazzorkester på Facebook
 

Norske jazzgrupper
Norske storband
Vinnere av Spellemannprisen
Musikk i Trondheim
Musikkliv tilknyttet NTNU